Persvrystelling: Staak die geldverspilling | LitNet
Die SA Akademie vir Wetenskap en Kuns doen 'n ernstige beroep op die bestuur van die Universiteit van die Vrystaat om die onnodige geldverspilling van hofkoste oor die universiteit se nuwe taalbeleid te staak. Die derduisende rande wat die UV aan regskoste bestee, kan beter bestee word aan beurse vir behoeftige studente, het dr Dionē Prinsloo, uitvoerende hoof van die SA Akademie, gesê.
Sy het gereageer op gister se uitspraak van die Hooggeregshof waarin die UV belet word om sy nuwe taalbeleid in die nuwe akademiese jaar in werking te stel. Die UV moet die koste van die geding betaal benewens die koste van die vorige hofgeding waarin die nuwe taalbeleid veroordeel is en as ongrondwetlik bestempel is.
Die SA Akademie onderskat nie die erns van taalproblematiek binne die tersiêre sektor en by name by die UV nie, maar die uitpraak van die Hooggeregshof teen die UV se voorgestelde taalbeleid, wat in feite die afskaffing van Afrikaans as taal van onderrig sou inhou, moet ernstig opgeneem word en 'n sein wees om terug te gaan na die tekenbord. Die raad en die senaat moet opnuut besin oor 'n taalbeleid waarin Afrikaans sy regmatige plek behou en die stem van die rede seëvier.